DA Den Europæiske Unions Tidende C 59/33

Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2005/C 59/07)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

SAMMENFATNING

RÅDETS FORORDNING (EØF) Nr. 2081/92

»OLIVA ASCOLANA DEL PICENO«

EF-nr.: IT/00331/4.12.2003

BOB (X) BGB ( )

Skemaet er udarbejdet til oplysningsformål. Fuldstændige oplysninger, herunder om producenterne af produkter af den pågældende BOB eller BGB, findes i den fuldstændige udgave af varespecifikationen og kan fremskaffes i medlemsstaten eller hos Europa-Kommissionens tjenestegrene (1).

1. Medlemsstatens ansvarlige myndighed

Navn: Ministero delle Politiche Agricole e Forestali Adresse: Via XX Settembre, 20 - 00187 Roma Tlf. 06-4819968 Fax 06-42013126 E-mail: qualita@politicheagricole.it

2. Sammenslutning

2.1 Navn: Associazione di Produttori di Oliva Ascolana tenera 2.2 Adresse: Via delle Zeppelle, 113 – 63100 Ascoli Piceno 2.3 Sammensætning: producent/forarbejdningsvirksomhed (x) andet ( )

3. Produktets art

Kategori 1.6 — Frugt, grøntsager og korn; ubehandlet eller forarbejdet

4. Varespecifikation

(sammenfatning af betingelserne i artikel 4, stk. 2)

4.1. Navn: »Oliva Ascolana del Piceno«

4.2. Beskrivelse: Den beskyttede oprindelsesbetegnelse BOB »Oliva ascolana del Piceno« angiver oliven i saltlage eller fyldte oliven fra olivensorten »Ascolana tenera«.

Produktet skal ved markedsføringen have følgende egenskaber, der skal bevares helt til den angivne udløbsdato

Farven er ensartet fra grøn til strågul med karakteristisk gæret duft, let syrlig smag med en letbitter eftersmag, velduftende og sprød i munden med fin og kompakt frugtkød.

Organoleptiske egenskaber

Synsindtryk: formen er uregelmæssig og lidt aflang (ellipseformet); der er synlige grønne pletter; når skorpen brydes, hænger den kompakte dej ved oliven.

Aroma: middelkraftig duft af grøn oliven og kryderier.

Smag: produktet er sprødt takket være sorten »oliva ascolana tenera« med den fine smag og kraftige til middelkraftige bitre eftersmag.

Mikrobiologiske egenskaber:

I overensstemmelse med gældende bestemmelser på levnedsmiddelområdet.

Fysiske egenskaber

Der går mindst 65 og højest 95 fyldte oliven på 1 kg.

4.3. Geografisk område: BOB-produktets produktionsområde omfatter nogle kommuner i Ascoli Piceno provinsen og nogle kommuner i Teramo-provinsen, der er angivet i produktspecifikationen, og som er beliggende i regionerne Marche og Abruzzo. Produktionsområdet er aftegnet på det relevante kortmateriale.

4.4. Bevis for oprindelse: Olivendyrkningen i Piceno-området går helt tilbage til fønikernes og grækernes beplantning af den italienske halvø. Udvælgelsen af bordolivensorten, der i dag kendes under navnet »Ascolana tenera« fandt sted over århundreder ved menneskets indgriben, og allerede på romertiden var den kendt og velanset nok til at få navnet »Picenae« og efterfølgende betegnelsen »Ascolana«. Marziale kritiserer i et satirisk epigram en vis Mancino for at være for bondsk i sine banketter, fordi der blandt de forskellige fine retter manglede »picenae«-oliven, og i et andet epigram fremhæver han picena-olivens egenskaber som appetitvækker. Picena-området må i gamle tider have haft mange olivenlunde, hvis man læser forfatteren af det latinske episke digt »la Puniche«. På den tid var det nok at sige »olive picenae« for at identificere de oliven, der nåede til Rom fra den pågældende provins. Plinio anså dem for at være de bedste af alle italienske oliven. Man kan ikke tænke sig, at der under navnet Picenae skulle dække sig andre olivensorter, fordi der i Columellas »Trattato di Agricoltura« findes præcis dokumentation for ti forskellige olivensorter, herunder Picena. Efterfølgende kan vi takke benediktinermunkene fra Monte Oliveto for at have rationaliseret dyrkningsmetoderne for bordoliven; de var de første, der benyttede konservering af oliven ved at anvende »ranno«, en basisk væske opnået ved at opløse en del ulæsket kalk med 4-5 dele træaske i vand. Uudgivne dokumenter fra benediktinermunkenes arkiver indeholder oplysninger om dyrkning fra før 1500-tallet, om olivenhøst og anvendelse af bordoliven i området. Tilberedningsmetoderne for oliven bestod ifølge dokumenter fra den tid af en behandling med kalk og kaliumkarbonat og efterfølgende salt til konservering. Nogle forfattere beskriver høsten af »olive ascolane«, behandlingen heraf og forarbejdningen; det berettes ligeledes, at de oliven, hvor stenen var blevet fjernet, blev kaldt »Giudee« (Judas-oliven), fordi de blev betragtet som »uden sjæl« (»anima« betyder også sten i en frugt); disse oliven kan anses for at være forløberne til nutidens fyldte oliven.

Den beskyttede oprindelsesbetegnelse »Oliva Ascolana del Piceno« identificerer således et komplekst produkt, som er frugten af menneskets vedholdende arbejde, der i århundreder er blevet videreført fra generation til generation og nået værdighed som tradition. Bevarelsen af denne typiske produktion, til beskyttelse af væsentlige økonomiske interesser såvel som en stærkt forankret kulturel identitet i området forudsætter et sporbarhedssystem, der sikkert garanterer produktets oprindelse. Derfor bliver de forskellige produktionsfaser kontrolleret ved hjælp af opførelse i hertil beregnede fortegnelser over olivenproducenter med angivelse af de matrikler, hvor dyrkningen foregår, over forarbejdnings- og emballeringsfirmaer med angivelse af de pågældende anlæg til forarbejdning og emballering af oliven, opdrætterne af de kvæg, søer og fjerkræ, hvorfra kødet til fyldet kommer, med angivelse af de pågældende anlæg til olivenforarbejdningen. Kontrolinstansen, der er bemyndiget hertil af Landbrugs- og Skovministeriet, kontrollerer, at det produkt, der har modtaget BOB, også opfylder alle betingelser i produktionsspecifikationen.

4.5. Fremstillingsmetode: Fremstillingsmetoden skal være i fuldstændig overensstemmelse med, hvad der er anført i den produktspecifikation, der ligger hos EU's myndigheder. Dyrkning, forarbejdning og emballering skal finde sted i det produktionsområde, der er specificeret under pkt. 4.3, for at garantere sporbarheden og kontrollen.

4.6. Tilknytning: Piceno er en gammel region, der breder sig fra Ancona-provinsen til Atri i Abruzzo. Under det nuværende administrative system er området beliggende i to forskellige regioner, Marche og Abruzzo, helt nøjagtigt i nogle af kommunerne i Ascoli Piceno- og Teramo-provinserne. Det historiske centrum for traditionen og dyrkningen er byen Ascoli Piceno og området heromkring. Produktionsområdet er karakteriseret ved, at Appeninerne ligger til vest, og Sibillini-bjergkæden skråner sig mod øst helt ned til Adriaterhavskysten med de typiske bakkeområder. Klimaet er betinget af områdets morfologi og den lange kyst, der modtager varme, fugtige vinde. Nedbøren stiger gradvis fra kysten og mod det mere bakkede bagland; nedbøren er uregelmæssig, men falder hovedsagelig om efteråret og i slutningen af vinteren/begyndelsen af foråret. Havets indflydelse påvirker gunstigt hele områdets klima, hvor »oliva ascolana« dyrkes; den gennemsnitlige årlige nedbør ligger aldrig under 900 mm, og den kalkholdige jordbund er ligeledes gunstig. Kombinationen af de produktive faktorer, i det pågældende begrænsede område, giver sit bedste udtryk i produktets egenskaber, såsom blødt frugtkød, karakteristiske dufte og aromaer, der gør dette produkt unikt af sin art. Dyrkningens kerneområde består af Ascoli Piceno-kommunen og af de tilgrænsende områder, hvor ascolana-sorten stadig er en både kulturel og økonomisk kendsgerning. Sorten er karakteriseret ved at være en hårdfør plante af anselig størrelse med en meget tæt krone, elipseformede stenfrugter, der gennemsnitligt vejer omkring 8 g og stenen under 1 g, dvs. ca. 1/9 af frugtens vægt. »Oliva ascolanas« kvaliteter er blevet anerkendt og værdsat af talrige personligheder i historien, fra pave Sixtus V, der indførte den i Vatikanets køkken, og til Rossini, Garibaldi og Puccini. Traditionen med farcering og frityrestegning af bordoliven ifølge de stadig brugte metoder og opskrifter kan ved bibliografisk forskning føres tilbage til det forrige århundrede. Ifølge folkemunde skulle oprindelsen til de farserede og frityrestegte oliven være opstået af det nødvendige ved at genanvende de forskellige slags kød fra de velhavende familiers festmåltider. Den oprindelige farsopskrift kan spores tilbage til perioden omkring oprettelsen af kongeriget Italien (1859/61). Oliva Ascolana del Piceno nyder godt af at være et naturligt kvalitetsprodukt med en årtusindlang historie, der er konsolideret i traditionen.

4.7. Kontrolstrukturer:

Navn: ASSAM – Agenzia Servizi Settore Agroalimentare delle Marche. Adresse: Via Alpi, 21 60100 ANCONA.

4.8. Mærkning: Betegnelsen »Oliva Ascolana del Piceno« i saltlage eller fyldt pakkes i hertil beregnede beholdere eller emballage, der er i overensstemmelse med gældende bestemmelser på fødevareområdet. Tilføjelse af en hvilken som helst kvalifikation, der ikke udtrykkeligt er nævnt i produktspecifikationen, er forbudt. Benævnelsen skal optræde på mærkningen med tydelige, uudslettelige bogstaver, der mindst er dobbelt så store som angivelsen af virksomhedens navn, firmabetegnelsen osv. Der skal desuden stå »in salamoia«, »in salamoia al naturale« eller »ripiena« alt efter produktet sammen med det logo, der benyttes i forbindelse med oprindelsesbetegnelsen.

Logoet viser en terning i fladt perspektiv set fra forneden. Det viser 3 sider i forskellige dimensioner. I den forreste, en perfekt kvadrat, ses 2 stiliserede olivenblade på ydersiden af en cirkel indskrevet i kvadraten og omgivet af ovalen, der viser en oliven skåret horisontalt med tre bølgede linjer, der skiller selve oliven i fire dele; olivens (ovalens) centrale akse og bladene bøjer sig i forhold til basen 30° til højre, oliven og bladene forbindes af en lille stilk, der overskæres af kvadratens kant forneden til venstre. På siden under den midterste er der en tegning af et slot i fremhævet perspektiv og med 30° bøjet akse i forhold til forsiden. På den tredje mindre side til venstre bøjet 60° i forhold til forsiden er der kun travertinfyld. Farve: logoet er hvidt og sort, men kan reproduceres i alle farver eller i en kombination af farver.

4.9. Nationale krav: —

(1) Europa-Kommissionen — Generaldirektorat Landbrug — Kvalitetspolitik for landbrugsprodukter — B-1049 Bruxelles.